Расспажыўнагляд папярэджваў пра магчымыя санкцыі ў дачыненні да Беларусі яшчэ ў красавіку гэтага года, а забарону на ўвоз малочнай прадукцыі з-за таго, што вытворцы і пастаўшчыкі так і не перааформілі дакументы ў адпаведнасці з тэхнічным рэгламентам Расіі, увёў з 6 чэрвеня. Акурат пасля канфліктаў на ўзроўні кіраўнікоў дзвюх дзяржаў. Не хаваецца і той факт, што абмежаванні былі ўведзеныя з мэтай абараніць расійскіх вытворцаў малочнай прадукцыі ад дэмпінгавых беларускіх коштаў. 5 чэрвеня міністэрствы сельскіх гаспадарак дзвюх дзяржаў быццам бы дамовіліся на гэты год пра скарачэнне аб’ёмаў паставак беларускага сухога малака — са 110 да 70 тысяч тон, а таксама пра павелічэнне паставак беларускага сыра і тварагу са 100 да 132 тысяч тон. Аднак кропка ў канфлікце так і не была пастаўленая.